ຈີນ ຈັບຊາວທິເບດ ຫຼາຍຮ້ອຍຄົນ ທີ່ໄປພົບ ອົງດາໄລ ລາມະ
ກຸ່ມປົກປ້ອງສິດທິມະນຸດ ທີ່ມີສຳນັກງານຢູ່ສະຫະລັດ ກ່າວວ່າ ຈີນໄດ້ຈັບຊາວທິເບດ ຫຼາຍຮ້ອຍຄົນ ທີ່ໄປພົບ ອົງດາໄລ ລາມະ
ກຸ່ມປົກປ້ອງສິດທິມະນຸດກຸ່ມນຶ່ງທີ່ມີສຳນັກງານຢູ່ສະຫະລັດກ່າວວ່າ ເຈົ້າໜ້າທີ່ຈີນໄດ້ຈັບກຸມ ຊາວທິເບດຈຳນວນຫຼາຍຮ້ອຍຄົນທີ່ໄດ້ເດີນທາງໄປຍັງອິນເດຍເພື່ອຮັບຄຳແນະນຳທາງດ້ານ ສາສະໜາຈາກອົງດາໄລລາມະ ກຸ່ມປົກປ້ອງສິດທິມະນຸດ Human Rights Watch ກ່າວໃນຖະແຫຼງຂ່າວສະ ບັບນຶ່ງວ່າ ນີ້ແມ່ນໂຕຢ່າງອັນທຳອິດທີ່ຮູ້ຈັກນັບແຕ່ທ້າຍຊຸມປີ 1970 ເປັນຕົ້ນມາທີ່ເຈົ້າໜ້າທີ່ຈີນໄດ້ຈັບ ກຸມຄົນທຳມະດາສາມັນຊາວທິເບດເປັນຈຳນວນຫຼວງຫຼາຍ ເພື່ອບັງຄັບໃຫ້ພວກກ່ຽວໄປຮັບ ການສຳມະນາ ຖະແຫຼງຂ່າວຂອງກຸ່ມປົກປ້ອງສິດທິມະນຸດກຸ່ມນີ້ ແຈ້ງໃຫ້ຊາບຕື່ມວ່າ ເຖິງແມ່ນຈີນໄດ້ຈັບ ກຸມເປັນປະຈຳຢູ່ແລ້ວຊາວທິເບດທີ່ເດີນທາງກັບຄືນຈາກເນປາລແລະອິນເດຍ ທີ່ບໍ່ມີໜັງສື ເດີນທາງຢ່າງຖືກຕ້ອງກໍຕາມ ແຕ່ໃນການປາບປາມ ເທື່ອລ່າສຸດນີ້ ມີຊາວທິເບດຈຳນວນ ຫຼາຍຮ້ອຍຄົນທີ່ມີວີຊ່າແລະໜັງສືເດີນທາງຢ່າງຖືກຕ້ອງໄດ້ຖືກຈັບກຸມ ກຸ່ມປົກປ້ອງສິດທິມະນຸດ Human Rights Watch ໄດ້ທວງໃຫ້ຈີນປ່ອຍຊາວທິເບດທີ່ ຖືກຈັບແລະພວມຖືກບັງຄັບໃຫ້ໄປຮັບການສຳມະນາເຫຼົ່ານີ້ໃນທັນທີ